
	Παρουσίαση του βιβλίου

του Φίλιππου Περιστέρη
ΜΟΥΣΙΚΗ ΚΑΙ ΗΧΟΣ

ΓΙΑ ΤΟ ΘΕΑΤΡΟ, ΤΟΝ ΚΙΝΗΜΑΤΟΓΡΑΦΟ

ΚΑΙ ΤΙΣ ΨΗΦΙΑΚΕΣ ΜΟΡΦΕΣ ΤΕΧΝΗΣ

στο Σπίτι της Κύπρου

Το Σπίτι της Κύπρου και οι Εκδόσεις Αιγόκερως διοργανώνουν την Τετάρτη 18 Δεκεμβρίου 2024 και ώρα 19:00, στο Σπίτι της Κύπρου (Ξενοφώντος 2Α, Σύνταγμα) την παρουσίαση του βιβλίου του Φίλιππου Περιστέρη «Μουσική και Ήχος. για το Θέατρο, τον Κινηματογράφο και τις Ψηφιακές Μορφές Τέχνης».


«Η μουσική για το θέατρο και τον κινηματογράφο αποτελεί ένα πεδίο με τις δικές του θελκτικές και γοητευτικές οδούς δημιουργίας και έρευνας. Οι στόχοι του βιβλίου είναι δύο: Ο πρώτος σχετίζεται με την έρευνα του παραδομένου από το παρελθόν υλικού. Ο δόκιμος αυτός πυρήνας μεθοδολογίας, από τον Αριστοτέλη μέχρι τον Adorno, αποτελεί ένα ισχυρό οπλοστάσιο γνώσης. Ο δεύτερος είναι η πρακτική διαχείριση του αντίστοιχου περιεχομένου. Διερχόμενοι από θεμελιώδεις αισθητικές αρχές, αλλά και από τα κακώς κείμενα, φωτίζεται η οδός της συνείδησης της δημιουργίας. Μπορεί ωστόσο να διατυπωθεί ένας και μόνο κανόνας με διαχρονική ισχύ και αξία; Η απάντηση είναι καταφατική. Κάθε επανάχρηση στην τέχνη αποτελεί έκπτωση. Η τέχνη απαιτεί διαρκή αναζήτηση πρωτοτυπίας, χωρίς να λησμονεί το παρελθόν». 


Θα μιλήσουν, ο Γιάννης Σολδάτος, Εκδότης, Ιστορικός του Κινηματογράφου, ο Λάμπρος Τσάγκας, Ηθοποιός, Σκηνοθέτης - Θέατρο Κνωσός, ο Αντώνης Πλέσσας, Συνθέτης, Μουσικός παραγωγός, Συγγραφέας, ο δρ Μιχάλης Κεφάλας, Διδάκτωρ Μουσικής Σύνθεσης Πανεπιστημίου Goldsmiths Λονδίνου, Μέλος Δ.Σ  Ένωσης Ελλήνων Μουσουργών, ο δρ Ανδρέας Καλακαλάς, Αρχαιολόγος, Γλύπτης, Διδάκτωρ ΕΜΠ, ΕΔΙΠ Σχολής Αρχιτεκτόνων ΕΜΠ, και ο Μανώλης Παπαγρηγοράκης, Επίκ. Καθηγητής Οδοντιατρικής Σχολής Πανεπιστημίου Αθηνών, Πρόεδρος και Ιδρυτής «Ινστιτούτο για το Παιδί - Μύρτις».
Την εκδήλωση θα συντονίσει η ηθοποιός, σκηνοθέτης, Βάσια Βασιλείου.
Η εκδήλωση θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://webcast.grnet.gr/room/1607?eventid=17418
_________________
Ο Φίλιππος Περιστέρης γεννήθηκε στην Αθήνα και κατάγεται από την Κέρκυρα. Είναι Δρ. Φιλοσοφίας (Αισθητική, Μουσική και άλλες μορφές τέχνης), μεταπτυχιακός αρχιτεκτονικής του Ε.Μ.Π., και Πολιτισμολόγος. Επίσης είναι διπλωματούχος κλασικής σύνθεσης και πτυχιούχος ανώτερων θεωρητικών μετά τις σπουδές πιάνου, ακορντεόν και Σύνθεσης για το θέατρο και τον κινηματογράφο. Είναι τακτικό μέλος της Ένωσης Ελλήνων Μουσουργών (Ε.Ε.Μ) και της Ελληνικής Εταιρίας Αισθητικής (Ε.Ε.Α).  Έχει συνθέσει μουσική για περισσότερες από 100 θεατρικές παραστάσεις (Μέγαρο Μουσικής Αθηνών, Εθνικό Θέατρο, ΔΗ.ΠΕ.ΘΕ., ελεύθερα θέατρα, Τρίτο Πρόγραμμα κ.ά.), 25 ταινίες μεγάλου και μικρού μήκους, ντοκιμαντέρ, μουσική για σειρές στην τηλεόραση, εικαστικές εκθέσεις και ποιητικές συλλογές ενώ έχει στο ενεργητικό του πάνω από 200 κυκλοφορημένα τραγούδια. Έχει τιμηθεί με τα βραβεία: Τιμητική διάκριση Μεγάρου Μουσικής Αθηνών για μουσική επένδυση ταινίας (2024), Βραβείο καλύτερης μουσικής για το θέατρο (2019), Βραβείο μουσικής για το θέατρο (Unesco,2015), 4 πρώτα Πανελλήνια βραβεία στο “Makemusic Contest” και στον “1ο Πανελλαδικό Διαγωνισμό Μουσικής Δημιουργίας - Music Powered by Technology” και με τιμητική διάκριση από την Ένωση Ελλήνων Λογοτεχνών για μελοποιήσεις ποίησης.  Το 2017-18 δίδαξε το μάθημα της Φιλοσοφίας της μουσικής στο μεταπτυχιακό του Ι.Φ.Ε.Τ (Μ.Ι.Θ.Ε). Έχει δώσει σειρές διαλέξεων και επικουρικής διδασκαλίας στο Εθνικό Μετσόβιο Πολυτεχνείο, το Ε.Κ.Π.Α. (Τμήμα μουσικών σπουδών και τμήμα θεατρολογίας), κ.ά. Άρθρα του έχουν δημοσιευθεί σε ελληνικές και διεθνείς επιστημονικές εκδόσεις. 

